Nazapa Zeso iaqquemanazapa poua coba zanauiuarrine aua porimacossani zorro inade.
Ssono Totati Tonanissa nani quequenanauiuarri rraui torremorarrari.
Narraro ssono onini zodeodeni atti ebereozape:
—Cocota −quequenanarraride.
Nauizana Zeso aua porimacossaniza coba izanemanarraride.
Zesopa naui madirra cobaba zanaui nocconiza torrarraride.
Poua uinoriza arrauarri arrauarri quenade.
Nezape uima dozo nani tamine Pirato zosse inarroneza Zeso tetepiuarri coba izanemanarrarode.
Narraro dozo nanipe:
—Zesopa Nazaretiuarricca,
Zodeodenicca Tamine −narrarode.
Narraro dozo nanipe zodeodeni bazima ua iquenade.
Arra Zeso coba zanauiuarripe oza panani uarrira tade.
Narraro uima dozo nanipe zodeodeni pouadeni atti ebereoza,
zama Cresiacca madirra attideniza,
rromanodeni attideniza narrarode.
Naraha dada toqquimade taminedeni qqui toquenazapa tamine Piratouarri rraui torraniza uati toquenade.
Pouadeni attipa:
—Arri tirrine dozo nani “Zodeodenicca Taminepe” dozo terrerarri.
“Arrarrari maqquiderre attipa:
‘Ouape zodeodenicca tamine orrani’ nanarra nade” narrarora dozo tarri −quenade.
Naraha Piratopa:
—Orrine dozo narrarope,
peperri −nade.
Nazapa isso teppeppedeni Zeso coba izanemanaha rricazapa eteroripe isso teppeppe 4 quenarrarideni inaqquemaneza pouadeniza pouadeniza narizade.
Pocca etero arabo tanicca naqui idimanade.
Naraha narrarope ssequirani nemanehe pama cossani.
Nazapa isso teppeppedeni pouadenira uimahaha canazapa:
—Rrehe,
ssorra inari-rrerana.
Itesse orrariaza torraniuarrine siba bedeniza coro coro ineza qqui inana.
Nerrecorrarizana torraniuarrine?
−quenade.
Narraro uimape Deo Atti dozo naporrarossa inanemanarrarode.
Uimape arrima narraro:
—Occa eterope icarraribaqqui-mananitoui −naponi nade Deo Atti dozo naniza.
—Occa etero arabo tanicca naqui nerrecorrariza torraniuarrine?
quenaza siba bedeniza coro coro quenauitoui −naponi nade Deo Atti dozo naniza.
Isso teppeppedenipa pina narrarossa inanemanarrarode.
Nazama naui Zeso coba zanauizapa Zeso pocca ami,
poni imanicotani poni tassani Cleopacca amonerre Maria,
Maria Madarenauarricca queneza domoni uarrarode.
Naniza Zeso pocca ami uani qqui tarraride.
Ouape Zeso uatimade.
Ouazana Zeso uati cauanari canarraride.
Ouape Zesocca ami uinoriniza ouani Zeso oua qqui tazapa imeniza uati tarraride:
—Ami,
arra tinoricca uarraripa ticca erredeni torrana −nade Zeso.
Poua uatimade ouaza naco uati tarraride:
—Arri occa amipe ticca ami torrana −nade.
Nama nazapa poua uatimade ouape Zesocca amipe occa ozauarrina onamadirrarode.
Pouadeniza uati taha rricazapa Zeso pouarrine bazima inaparrirenissa tani nauato tarrari.
Deo Atti dozo naporrarossa inananiuarrine naqui uati tade:
—Obacco rroconi −nade.
Naraha nauiza uva pperrene ssicataui rrorroza carrimanarraride.
Uva pperrene ssicatauiza uassa tarrari ezippemana,
aua isopo ininiza oro iquenazapa Zeso arrariza da inamacossemanade.
Zesopa uva pperrene ssicataui rroso inaha rricazapa uati tade:
—Bazima rricanissa tani −nade.
Nazapa tocatteza naza uatiade.
Zeso zoqqueuicca uadape sexta-feira.
Narraro uadaza zodeodenipa rrassinarracca uadatoui narroremanaporrari.
Aua porimacossaniza assiredeni coba zanemanaui parra naccauiuarrine nacasseraqquiri narrari.
Narraro rrassinarracca uada sabadope errete Pascoacca rrassinarra uima deni torranicca.
Nazapa zodeodenipa tamine Piratoza uati toquenade:
—Isso teppeppe ticazossebaqquiza coba zanemanarrarideni issodeni iaquiderriza-rizemanana.
Cacotazapa assiredeni naco dicca iquenarizana −quenade.
Pirato rrehe nazapa isso teppeppe icazossebaqquirrari.
Nazapa isso teppeppe coba zanemanarrarideni issodeni iaquiderriza-rizemanauiuarrine rraui torrade.
Bacco toquenazapa taide Zeso uinoricca cobaba zanarrari issodeni iaquiderriza-rizemanapode.
Naraha Zeso uatiaui qqui toquenazapa poua isso iaquiderrize-manarrarade.
Zesopa uatiaraha nama naha ppari uauarrinaza isso teppeppe zo tanarra,
pora,
emene tocca passo tocca nade.
Arrirraro tiadeniza uati onarrarope oua onoccoza qqui onarraro.
Tiadeniza parrissehera uati onarraro Zesoza rrehe tiquenaniuarrine.
Ouape nauato onarraro ouattipe parrissa.
Zeso tone iderrizemana-rrararraricca uimape Deo Atti dozo naporrarocca uimaza parrirenissa tani.
Nani Deo Atti dozo naporrarope:
—Tone orraria rrai inanemana-rrarauitoui −naponi nade Deo Atti dozo naniza.
Deo Atti dozo naporraro onihi naqui:
—Errinemanaui naco cattomama canauitoui −naponi nade Deo Atti dozo naniza,
inade.